สังคมข่าวหุ้น
*วานนี้ต่างชาติสลับมาขายสุทธิกว่า 549 ล้านบาท แต่ดัชนียังปิดพุ่ง 17.84 จุด มาที่ 1,433.56 จุด มาจากการที่กองทุนเข้าไล่เก็บหุ้นในช่วงภาคบ่ายในกลุ่มพลังงาน และท่องเที่ยว เช่น กลุ่ม “พี่ปอ” ทั้ง PTT PTTEP PTTGC ADVANC และ MINT รวมถึงหุ้นไฟฟ้าขนาดใหญ่ GULF และ GPSC
26 พ.ย. 2563

คาเฟอีน
*วานนี้ต่างชาติสลับมาขายสุทธิกว่า 549 ล้านบาท แต่ดัชนียังปิดพุ่ง 17.84 จุด มาที่ 1,433.56 จุด มาจากการที่กองทุนเข้าไล่เก็บหุ้นในช่วงภาคบ่ายในกลุ่มพลังงาน และท่องเที่ยว เช่น กลุ่ม “พี่ปอ” ทั้ง PTT PTTEP PTTGC ADVANC และ MINT รวมถึงหุ้นไฟฟ้าขนาดใหญ่ GULF และ GPSC
*กลุ่มธนาคารพาณิชย์ เริ่มถูกทยอยขายทำกำไรออกมาหลังจากวิ่งขึ้นมาต่อเนื่องนับจากต้นเดือนพ.ย.ที่ผ่านมา ทั้ง KBANK และ BBL  KTB และ TMB โดยเฉพาะ BBL สัดส่วนต่างชาติเข้าถือเต็มลิมิตที่ระดับ 30% แล้ว ส่วน NVDR ตัวเลขที่ถือก็เข้าใกล้ 25% แล้วล่ะ จึงต้องปรับพอร์ต ทยอยขายออกมาก่อน ทำให้ตอนนี้มีคำแนะนำเข้าซื้อหุ้นแบงก์ที่ยังมี “รูม” ให้ต่างชาติเข้าถือได้อยู่อีก เช่น KBANK และ SCB ยิ่งช่วงราคาพักฐาน พักเหนื่อยแบบนี้ เป็นจังหวะดีเข้าสะสม
*มีคำถามมาบ่อยว่า ต่างชาติจะซื้อต่อเนื่องอีกหรือเปล่า คำตอบคือ ในระยะปานกลาง น่าจะยังซื้อต่อเนื่องไปอีกถึงกลางปีหน้า หลัก ๆ เขาจะโฟกัสไปยังหุ้นที่เคยได้รับผลกระทบจากปัญหาโควิด-19 แต่เมื่อเป็นที่ยืนยันแล้วว่า วัคซีนได้ผลมากกว่า 90-95% ทำให้เกิดความเชื่อมั่นว่า ธุรกิจที่เคยมีปัญหาจะกลับเข้าสู่สภาวะปกติ พลิกฟื้นขึ้นมาได้อย่างแน่นอน เช่น กลุ่มท่องเที่ยว ธนาคาร และการเข้าซื้อในช่วงนี้ เป็นการซื้อเพื่อหวังผลอีก 2-3 ปีข้างหน้าโน่นเลย นี่คือวิธีการลงทุนของต่างชาติ และรวมถึงกองทุน
*หลังจากหุ้นกลุ่มบิ๊กแคป หรือ ขนาดใหญ่เริ่มถูกขายทำกำไรออกมาบ้าง เพราะขึ้นมาเยอะมาก ๆ ทำให้หุ้นขนาดกลางและเล็ก ที่ดูเงียบ ๆ ลงไป นับจากต้นเดือนพ.ย. 63 เริ่มกลับมาคึกคักอีกครั้ง ราคาเคลื่อนไหวได้น่าสนใจ เช่น ICHI ของเสี่ยตัน ภาสกรนที วานนี้ หลังร่วงหลุด 11.00 บาท มาวานนี้ปิดบวก 0.40 บาท ปิด 11.10 บาท กราฟส่งสัญญาณกลับมาวิ่งขึ้นอีกครั้ง แนวต้านถัดไปบริเวณ 11.50-11.80 บาท และมีราคาที่เป็น IAA Consensus Target Price อยู่ที่ 13.60 บาทต่อหุ้น
*HTC บมจ.หาดทิพย์ ของ “กลุ่มรัตตกุล” ราคาเริ่มดีดกลับอีกครั้งเช่นกัน ล่าสุด บล.โนมูระ พัฒนสิน อัพราคาเป้าหมายขึ้นเป็น 49 บาท อิงกับ PER ที่ 13.1 เท่า จาก HTC เป็นหนึ่งในหุ้นที่ได้รับ Sentiment เชิงบวก จากความคืบหน้าการพัฒนาวัคซีนโควิค-19 ทำให้หนุนภาพการฟื้นตัวของกำไรต่อเนื่องในปี 2021-2022 และมีอัพไซด์จากการรุกธุรกิจใหม่ พร้อมคาดจะให้อัตราผลตอบแทนเงินปันผลสูง 6-7% ต่อปี
*การลงทุนในตลาดหุ้นวันนี้ (27 พ.ย.) ต้องระวังหุ้นพักฐานกันซักหน่อย เพราะ MSCI Rebalance จะปรับน้ำหนักตลาดหุ้นไทย จันทร์ที่ 30 พ.ย.นี้  ถูกลดน้ำหนักใน MSCI EM Asia จาก 1.91% สู่ 1.87% คิดเป็นยอด Net trade ที่ลบ 114 ล้านเหรียญ หุ้นที่ถูกเข้าคำนวณใน MSCI Global Standard คือ DELTA เงินเข้า 75 ล้านเหรียญ, STGT เงินเข้า 43 ล้านเหรียญ ส่วนหุ้นที่ออก คือ  IRPC ลบ 42 ล้านเหรียญ, TMB ลบ 38 ล้านเหรียญ และเพิ่มน้ำหนัก AWC และลดน้ำหนัก PTT, CPALL, AOT, SCC, ADVANC, BDMS, PTTEP, INTUCH ราว ลบ 18 ถึงลบ 5 ล้านเหรียญต่อบริษัท
*บมจ.เครือไทย โฮลดิ้งส์ หรือ SEG ของเสี่ยเจริญ สิริวัฒนภักดี และหนึ่งในสายธุรกิจหลักเครือทีซีซี (TCC) เดินทัพเสริมความแข็งแกร่งให้ “อาคเนย์” กลุ่มธุรกิจประกันและการเงิน ด้วยการส่งโครงการ “ประกันอาคเนย์ออนไลน์ อุ่นใจ ซื้อง่าย ใกล้บ้าน” รุกตลาดประกันภัยและประกันชีวิตรายย่อยระดับภูมิภาค เร่งปูพรมเจาะกลุ่มผู้บริโภคผ่านเครือข่ายทีซีซีในภาคเหนือ พร้อมมั่นใจปี 2563 มีร้านค้าปลีกเข้าร่วมกว่า 10,000 สาขา สอดรับกับแนวคิด “ให้ทุกความสุขเป็นไปได้ง่าย ๆ ใกล้บ้านคุณ”
*ข่าวดีสิ้นเดือนพ.ย. บมจ.แลนด์แอนด์เฮ้าส์ (LH) ของกลุ่มเสี่ยอนันต์ อัศวโภคิน แจ้งว่า Land and Houses U.S.A. Inc. บริษัทย่อยที่ถือหุ้น 100% ได้ขายอพาร์ตเมนต์ที่ชื่อ The Mode Residence ในรัฐแคลิฟอร์เนียให้กับบุคคลที่ไม่มีความสัมพันธ์กับบริษัท ในราคา 80.05 ล้านดอลลาร์สหรัฐ คิดเป็นเงินไทยประมาณ 2,415.59 ล้านบาท  ส่งผลมีกำไรจากการขายทรัพย์สินก่อนหักภาษีเงินได้กว่า 13.77 ล้านดอลลาร์สหรัฐ หรือ 415.52 ล้านบาท และจะรับรู้กำไรดังกล่าวในไตรมาส 4/63 วานนี้ราคาหุ้น LH บวก 0.10 บาท ปิด 7.95 บาท เปลี่ยนแปลง +1.27%